**ΔΕΛΤΙΟ ΤΥΠΟΥ**

**Ψηφιακά πραγματοποιείται ο 5ος κύκλος του Project Future**

 **με συμμετοχές από όλη την Ελλάδα**

Η Τράπεζα Πειραιώς, υποστηρίζοντας ουσιαστικά και με συνέπεια τους νέους, ενισχύει το πρόγραμμα εταιρικής υπευθυνότητας Project Future και δίνει την ευκαιρία σε νέους πτυχιούχους, για πρώτη φορά από όλη την Ελλάδα, να συμμετέχουν στον 5ο κύκλο, ο οποίος πραγματοποιείται ψηφιακά.

Το Project Future συνδέει την τριτοβάθμια εκπαίδευση με την αγορά εργασίας και παρέχει σε νέους τις δεξιότητες που χρειάζονται στη σύγχρονη αγορά. Το πρόγραμμα ενδυναμώνεται περαιτέρω από αυτόν τον κύκλο μέσω της στρατηγικής σύμπραξης με το Coursera, την κυρίαρχη παγκοσμίως online πλατφόρμα εκπαίδευσης που δίνει τη δυνατότητα σε όσους υποβάλλουν αίτηση συμμετοχής στο Project Future, να λάβουν δωρεάν εκπαίδευση και πιστοποίηση από κορυφαία πανεπιστήμια του κόσμου (Columbia University, Duke University, Imperial College London, INSEAD, Johns Hopkins University, Yale University, Harvard University κλπ), με πρόσβαση σε 3.800 online μαθήματα και 400 εξειδικεύσεις.

Στους 4 κύκλους του προγράμματος που έχουν πραγματοποιηθεί, 2.041 συμμετέχοντες εκπαιδεύτηκαν μέσω του Project Future και του ReGeneration, 691 εξ αυτών παρακολούθησαν μία εκ των εξειδικευμένων εκπαιδεύσεων του Project Future, ενώ 1.020 νέοι που έχουν εκπαιδευτεί από το Project Future και το ReGeneration έχουν ήδη βρει θέση στην ελληνική αγορά εργασίας, με τη διαδικασία των προσλήψεων να είναι σε εξέλιξη.

Όπως δήλωσε ο Διευθύνων Σύμβουλος της Τράπεζας Πειραιώς Χρήστος Μεγάλου με αφορμή την έναρξη του 5ου κύκλου, «το Project Future συμπληρώνει 2 χρόνια προσφοράς στους νέους της χώρας και σταθερά ενισχύεται και διευρύνεται για να ανταποκριθεί στις απαιτητικές συνθήκες της οικονομίας και της αγοράς εργασίας. Στην Τράπεζα Πειραιώς, επενδύουμε στη νέα γενιά και αναγνωρίζουμε ότι η ποιοτική εκπαίδευση αποτελεί θεμελιώδη παράγοντα της βιώσιμης ανάπτυξης».

Το Project Future πραγματοποιείται σε συνεργασία με το ReGeneration, το μεγαλύτερο πρόγραμμα απασχόλησης και εκπαίδευσης στην Ελλάδα, ενώ πολύτιμη είναι η συμβολή των Google, Facebook, LinkedIn Learning, Coursera, Code.Hub, Convert Group, Εταιρία Ανωτάτων Στελεχών Επιχειρήσεων (ΕΑΣΕ), Πανεπιστημίου Κρήτης, καθώς και του ΣΕΒ σύνδεσμος επιχειρήσεων και βιομηχανιών.

Για τον 5ο κύκλο του προγράμματος οι νέοι πτυχιούχοι έχουν την δυνατότητα να εξειδικευτούν σε καινοτόμους εκπαιδευτικούς πυλώνες: Digital Marketing Young Practitioners, Project Management with Agile Specialization, Business Intelligence & Analytics, Front-End Web Development, Java & Spring.

Οι αιτήσεις συμμετοχής για τον 5ο κύκλο υποβάλλονται στην ιστοσελίδα <https://www.projectfuture.gr>.

**Αθήνα, 6 Οκτωβρίου 2020**